Document ID: /fineweb-2-swissfilter-quality_10-filterrobots/filtered/01554.jsonl.gz/131

У храму Светих Ћирила и Методија у Берну свечано је и ове 2017. године прослављен празник Васкрсења Христовог.
У току страсне недеље била су редовна Света Богослужења, на Лазареву суботу служено је вечерње са опходом око храма, а на Цвети Света Литургија. Такође у том периоду ученици веронауке у оквиру верске наставе предвођени вероучитељицом др теологије Ађеном, шарали су васкршња јаја.
На велики уторак три свештеника: протонамеснк Драган, протонамеснк Богољуб и протојереј Станко служили су Свету Тајну Јелеосвећења.
На велики четвртак читана су 12 страдалних јеванђеља, а на Велики Петак служено је вечерње, а у току вечерњег Богослужења изнета је Плаштаница. Са Плаштаницом и благочестивим верним народом старешина Храма прота Станко обишао је око Храма, а након тога положио је Плаштаницу у лепо са црвећем украшен и припремљен, од стране чланива Кола српских сестара, Христов Гроб.
У поноћ настојатељ храма протојереј Станко Марковић, Архијерејски намесник за Швајцарску, уз молитвено учешће верног народа служио је Пасхално јутрење са трократним опходом око храма, а на сам дан Васкрса Свету Васкршњу Литургију. Након Пасхалног Јутрења и Свете Литургије свештеник Станко прочитао је посланицу Његове Светости Патријарха Иринеја, осветио Васкрсња јаја и даривао свим присутним по једно освећено јаје поклон од Црквене општине, уз радосни поздрав:
”Христос Воскресе”.
На Пасхалном Јутрењу присуствовао је Његова Екселенција Амбасадор Босне и Херцеговине господин Анђелко Граховац.
Васкрс 2017
Велики Петак 2017
Света Тајна Јелеосвећења